**Váci Egyházmegye Migazzi Kristóf Pedagógusképzési Ösztöndíj**

**Pályázati felhívás**

**A pályázat kiírója:**

A Váci Egyházmegye Püspöke által alapított Egyházmegyei Katolikus Iskolák Főhatósága (EKIF - 2600 Vác, Migazzi Kristóf tér 1.)

**A pályázat célja:**

A pályázat célja a Váci Egyházmegyében a megfelelő végzettséggel és szakképzettséggel rendelkező pedagógus-utánpótlás biztosítása az EKIF fenntartásában működő köznevelési és szakképzési intézmények számára. A kiíró szándéka, hogy hivatástudattal, a keresztény értékrend szerinti nevelés iránti elkötelezettséggel rendelkező, hívő pedagógusok utánpótlását biztosítsa az ösztöndíjjal.

**Ki pályázhat?**

Az a magyarországi felsőoktatási intézményben tanuló, Magyarországon vagy Magyarországgal szomszédos országban lakóhellyel rendelkező, magyar anyanyelvű hallgató (továbbiakban: Pályázó), aki a pályázat benyújtásának időpontjában:

* egységes, osztatlan tanárképzésre, vagy tanári mesterképzésre, vagy gyógypedagógia alapképzésre, vagy tanító alapképzésre, vagy óvodapedagógusi alapképzésre felsőoktatási intézménybe felvételt nyert, vagy a pályázat benyújtásának időpontjában már tanulmányokat folytat, és vállalja, hogy
* a záróvizsga teljesítését követő 6 hónapon belül végzettséget és szakképzettséget szerez, és az oklevél megszerzését követő 6 hónapon belül, de legkésőbb a következő nevelési év vagy tanév kezdetéig a végzettségének, szakképzettségének megfelelő, elsősorban főállású, teljes munkaidős foglalkoztatásra irányuló jogviszonyt létesít az EKIF-fenntartású köznevelési vagy szakképző intézménnyel és a jogviszonyt legalább az ösztöndíj folyósítási idejének megfelelő időtartamban fenntartja.

**Pályázat benyújtási határideje:**

Első félév esetében **október 10.,** második félév esetében **március 19., első alkalommal 2021. október 10.**

**A pályázat benyújtása:**

A pályázatot papír alapon, postai úton az alábbi címre kell megküldeni: Egyházmegyei Katolikus Iskolák Főhatósága, 2601 Vác, Pf. 87.

A pályázathoz **pályázati nyomtatványt** kell kitölteni, amely elérhető a [www.ekif-vac.hu](http://www.ekif-vac.hu) oldalon, és amelyhez az **alábbi mellékleteket** szükséges csatolni:

a) hallgatói jogviszonyigazolás eredeti, vagy a felsőoktatási intézmény által hitelesített példánya,

b) a képzése első évfolyamán megkezdő Pályázó esetén a felvételi eredményt igazoló határozat hitelesített példánya, vagy az Oktatási Hivatal besorolási döntése, melyen szerepel a felvételi döntés alapjául szolgáló felvételi pontszám,

c) már legalább egy képzési félévet teljesített Pályázó esetében az utolsó aktív félévi súlyozott tanulmányi átlagról a felsőoktatási intézmény által kiállított igazolás,

d) az EKIF fenntartásában működő intézmény vezetőjének szándéknyilatkozata is a Pályázó későbbi foglalkoztatására

A pályázat benyújtásával Pályázó vállalja, hogy a Működési szabályzat és pályázati felhívás, valamint az ösztöndíjas támogatási szerződés feltételeit elfogadja és sikeres pályázat esetén az ösztöndíjas támogatási szerződést megköti.

**Az ösztöndíj mértéke**

Az ösztöndíj mértékének megállapítása a tanulmányait megkezdő Pályázó esetén a felvételi pontszáma alapján, illetve az első tanulmányi féléve lezárását követően a Pályázó tanulmányi eredménye történik és annak mértékét félévente felülbírálják az alábbiak szerint. Az ösztöndíj összege nettó összeg, amely után az EKIF a jogszabályok szerint előírt szociális hozzájárulási adót megfizeti.

|  |  |  |  |
| --- | --- | --- | --- |
| **Felvételi pontszám** | **Ösztöndíj mértéke** | **Súlyozott átlag** | **Ösztöndíj mértéke** |
| 320 pontig | 150.000 Ft | 3,5-3,8 átlag | 150.000 Ft |
| 321-360 pontig | 225.000 Ft | 3,81-4,0 átlag | 225.000 Ft |
| 361-390 pontig | 275.000 Ft | 4,01-4,2 átlag | 275.000 Ft |
| 391-410 pontig | 325.000 Ft | 4,21-4,5 átlag | 325.000 Ft |
| 411 ponttól | 375.000 Ft | 4,51-5,0 átlag | 375.000 Ft |

**Az ösztöndíj folyósítása**

Az ösztöndíj folyósítása legfeljebb a képzési időnek megfelelő számú félévre szól azzal, hogy ha a Pályázó a már megkezdett tanulmányaira tekintettel köti meg az ösztöndíjas támogatási szerződést, a szerződés időtartamába csak a még nem teljesített félévek számítanak be.

Az ösztöndíjat az EKIF szeptembertől januárig, illetve februártól júniusig havonta arányosan folyósítja, az ösztöndíjas szerződésben rögzítésre kerülő bankszámlaszámra.

**Az állásfelajánlás feltételei:**

Amennyiben Pályázó az ösztöndíjas támogatási szerződésben meghatározott végzettsége és szakképzettsége megszerzését követően nem tud az ösztöndíjas támogatási szerződésben és a jelen szabályzatban foglaltak szerint pedagógus-munkakörre szóló foglalkoztatási jogviszonyt létesíteni abban az intézményben, amelynek vezetője a pályázati dokumentáció részeként benyújtott igazolást kiadta, számára az EKIF írásban 6 (hat) hónapon belül, de legkésőbb a következő tanév/nevelési év kezdetéig végzettségének és szakképzettségének megfelelő pedagógus-munkakörre szóló állást ajánl fel a fenntartásában működő (a 2. melléklet szerinti) valamely köznevelési vagy szakképző intézményben.

**Bővebb információ**

A részletes pályázati felhívás, a teljes működési szabályzat, a szerződéskötés feltételei és a pályázati nyomtatványok elérhetők a [www.ekif-vac.hu](http://www.ekif-vac.hu) és a [www.vaciegyhazmegye.hu](http://www.vaciegyhazmegye.hu) oldalakon.

További információ <http://www.ekif-vac.hu> oldalon megadott elérhetőségeken kérhető.